Ľudovít Križan

**Ľudovít Križan** (* 3. júl 1900, Bratislava† 4. november 1979, Bratislava) bol slovenský maliar a grafik.

## Život
Narodil sa v roku 1900 v Bratislave do rodiny rušňovodiča Imricha Križana a Júlie, rodenej Frndákovej-Ďurišovej. Mal dve sestry a troch bratov. Jedným z jeho bratov bol hudobný skladateľ Imrich Križan. Jeho otec zomrel na začiatku prvej svetovej vojny, čo zhoršilo rodinnú situáciu. V rokoch 1916 až 1918 študoval na Vysokej umeleckopriemyselnej škole v Budapešti, pričom si privyrábal napríklad ako pomocník v kuchyni či kolportér novín. Súkromne študoval aj u Alojza Rigeleho v Bratislave. Od roku 1918 pôsobil ako maliar v Komárne (Harmosova skupina, tu aj prvýkrát vystavoval v Jókaiho spolku výtvarného umenia) a neskôr v Žarnovici (1924 až 1934) a nakoniec v Bratislave (od 1934). Od roku 1934 sa ako člen Spolku slovenských umelcov zúčastňoval na jeho výstavách, v roku 1938 boli jeho diela vystavené aj v New Yorku a o rok neskôr v San Franciscu. Krátko pred druhou svetovou vojnou (v rokoch 1937 až 1938) absolvoval študijný pobyt v Paríži. Počas vojny sa aktívne angažoval v prospech režimu slovenského štátu. Po vojne vstúpil do Spolku slovenských umelcov Bohúň a priklonil sa k umeleckému prúdu socialistického realizmu. Zomrel v roku 1979 v Bratislave. 

## Dielo
[náhľad|Ľudovít Križan, ''Domčeky v Martinčeku'', olej na plátne, [1943, dnes Liptovské múzeum, Ružomberok]]
Počas svojho pôsobenia v Žarnovici maľoval Križan najmä krajinu a život stredoslovenských banských miest. Začiatkom 30. rokov začal maľovať obrazy so sociálne-kritickým motívom. Zjednodušenú obrysovú kresbu dopĺňal plošnou farebnosťou. Po príchode do Bratislavy začal maľovať najmä horské krajiny, do ktorých prostredia občas vkladal figurálne skupiny. V 30. a 40. rokoch takto namaľoval súbor rozmerných ľudových a krajinárskych kompozícií. V 40. rokoch zobrazoval najmä Vysoké Tatry. V 50. rokoch nadviazal tematicky na vlnu socialistického realizmu a od konca 50. rokov tvoril ako grafik tematické cykly na motívy krajiny na Liptove (litografia, lept s akvatintou. V jeho diele ho ovplyvnili Martin Benka, Miloš Alexander Bazovský, Janko Alexy a ďalší.

**Diela:**

* 1930: *Cesta k vývoju*, *Keď vyhasli komíny*
* 1931: *Domky v horskom údolí*
* 1932: *Krajina so stromom*, *Nový svet na ruinách*
* 1933: *Bez chleba*, *Bez otca* (*Banícka mať*), *Mišo*, *Na Sitne*, *Nosička*, *Polievka chudobných*, *Viazač snopov*
* 1934: *Cesta pod Ďumbierom*, *Kosodrevina*, *Robotníci v lome*, V*yšná Boca*
* 1935: *Amfiteátrum Oravy*, *Div Považia*, Horchronie, *Kriváň od Rozsutca*, *Morava pod Devínom*, *Odrobinky chleba* (Terchová), *Oravská krajina*, *Oravský zámok*, *Rozsutec v rannom svite*, *Váh* (Varín), *Žatva na hornom Trenčiansku*
* okolo 1936: *Hrabačky*, Oráč, *Práca so senom*, *Pred dedinou*, *Pred večerom*, *Ráno*, *Zámocké schody v Bratislave*, súbor olejov a pastelov s bratislavskými motívmi
* okolo 1937: *Baťko z Heľpy*, *Dáma v modrom*, *Gajdoš*, *Horská madona*, *Jaro*, *Liptov*, *Pred kostolom*
* okolo 1938: *Madona s pátričkami*, *Oravské ženy*, *Prístav v Bratislave*, *Tvrdošínsky kostolík*
* 1939: *Boj vo vzduchu*, *Vatra*, *Vyhnanci*, *Za slobodu*, *Za vlasť*
* 19401943: *Bradavica* (Tatry), *Čičmanka*, *Furmanka*, *Jarmok*, *Kriváň*, *Lietava*, *Lomnický štít*, *Matka*, *Mengusovská dolina*, *Modliaci*, *Mostík*, *Na ceste*, *Mútenie masla*, *Nad Zeleným plesom*, *Neposlušný*, *Oravský Podzámok*, *Pod Mlynárom* (Tatry), *Popradské pleso*, *Pri ohnisku*, *Rodina*, *Rozhovor*, *Rozsievač*, *Starý harmonikár*, *Strečno*, *Trojka*, *V javorovej doline*, *V nedeľu*, *Vnučka*
* 19441949: *Dračí hrebeň*, *Furman pod Račkovou dolinou*, *Gerlach pred búrkou*, *Jastrabia veža*, *Končistá*, *Kôpky*, *Kriváň od Pri byliny*, *Lomnické vidly*, *Lomnický a Pyšný zo Slavkovského štítu*, *Oberačka*, *Oranie na Liptove*, *Pohľad zo Svišťovky*, *Spúšťanie dreva*, *Štrbský štít*, *Večerná nálada*, *Vyberanie zemiakov*, *Zima v Tatrách* (Satan), *Zvážanie sena na Liptove*
* 19501951: *Jeseň pod Ďumbierom*, *Liptovské hole*, *Oravská krajinka*, *Práčky na rieke*, *Roháče*
* 1952: *Mierová žatva na JRD v Kajale*, *Mlatba na JRD v Pate*
* 19521953: *Ohýbač železa*
* 1953: cykly pastelov z Demänovej a z Trate družby
* 1954: pastely z JRD v Kajale a z Piešťan
* 1955 a nasl.: pastely z oberačky v Bratislave, z Liptova a iných slov. krajov
* 1958: grafické cykly Liptov
* 1965: *Slovenské hrady*
* 1966: *Stromy*
* 1967: *Liptovská krajina*

## Referencie

## Externé odkazy
* diela Ľudovíta Križana na Webumenia.sk

Kategória:Slovenskí maliari
Kategória:Osobnosti z Bratislavy